Annie Lunde Hansen (CD), 2000-03-28:
Det har været en interessant debat, som Kristeligt, Folkeparti her har lagt op til, men det er jo, må jeg indrømme, samtidig en meget svær og ambitiøs opgave for den samme minister på den ene side at skulle varetage hensynet til forbrugerne og på den anden side også at skulle sikre erhvervene.
Og uanset fødevareministerens fine intentioner og flotte ord om fødevaresikkerhed, sundhed og dyrevelfærd og forskning
samt om øget konkurrenceevne og beskæftigelsesvirkning må man jo nok erkende, at politiske styringsredskaber, der skal sikre forbrugerinteresser, ikke nødvendigvis altid samtidig fremmer erhvervslivets interesser, ja, somme tider får de endda også utilsigtet skadevirkning for forbrugerne.
Som et eksempel, som hr. Henning Grove lidt var inde på, vil jeg gerne nævne hele problematikken omkring den meget omfattende og restriktive kontrol med æg, vi har herhjemme, som CD har stor respekt for, og som vi også har støttet.
Problemet er bare, at vi ser en stigende import af ukontrollerede æg til skade for forbrugerne, da der ikke findes nogen mærkningsordninger, så forbrugerne kan se, hvor æggene kommer fra, og til skade for de danske producenter, som mister markedsandele på denne bekostning.
Når nu man taler så højt om fødevaresikkerhed, vil jeg gerne spørge fødevareministeren, om der er nogen tiltag i EU-regi, om vindene er begyndt at blæse lidt mere positivt heropad.
Her tænker jeg på zoonosedirektivet og mange andre ting og bl.a. også på mærkningen.
Der er også i høj grad behov for det offentlige-private samspil, som jeg fornemmede ministeren lagde op til i sin besvarelse af denne forespørgsel, en holdning, som vi i CD fuldt ud kan tilslutte os, og L 177 - innovationsloven - vil give mulighed for en meget bedre forskning.
Men fødevareministeren anviste altså ikke nogen konkrete tiltag til styrkelsen af såvel forbrugernes som erhvervenes interesser, men kom med nogle overordnede betragtninger om, hvad den kommende fødevareerhvervspolitiske redegørelse vil kunne forventes at indeholde.
Jeg noterede mig, at regeringen på erhvervssiden vil lægge vægt på strukturudvikling, generationsskifte og udviklingen i landdistrikterne, og der ser jeg med glæde, at L 54 vil blive vedtaget med de gode tiltag, der er i den for landdistrikterne og de danske småøer.
Og til dette vil jeg da kort sige, at vi så sent som i forbindelse med forliget om landbrugsloven efter vores opfattelse gav strukturudviklingen alt, hvad den overhovedet kunne trække med hensyn til indskrænkninger for landbrugserhvervenes muligheder for fysisk at udvikle bedrifterne.
I CD er vi dog glade for, at vi trods alt kunne medvirke til, at det blev knap så slemt, som det oprindelig så ud til.
Hvis ministeren med fremtidssikring i form af strukturudvikling mener en fortsættelse af den linje, der dengang var lagt op til, ja, så har jeg altså vanskeligt ved at se, hvordan man ad denne vej vil kunne styrke eksportindtægter og sikre arbejdspladser.
CD kan fuldt ud tilslutte sig ministerens ambitioner om høj fødevaresikkerhed, sundhed og dyrevelfærd, men hvem kan
ikke det?
Og vi er også enige i, at økologien da er et udmærket delinstrument til opfyldelse af ministerens ambitioner, men vi vil altså godt advare imod ensidigt at fokusere på økologi og i øvrigt mod den tilbedelse af økologi, som visse partier her i Folketinget gør sig til talsmænd for.
Derimod synes vi, at man bør erkende og anerkende, at en endog meget stor del af vores eksportindtægter på landbrugsområdet stammer fra det konventionelle landbrug og fødevareproduktion.
Netop derfor må der sideløbende forskes i, hvordan man udvikler de konventionelle produktionsmetoder i en stadig mere miljørigtig og sundhedsmæssigt korrekt retning, uden at der dermed bliver tale om, at producenterne skal tvinges over i at overholde de meget strikse krav til økologisk produktionsmetode.
Her er efter vores opfattelse en meget stor udfordring, vi er nemlig enige i, at det er meget væsentligt, at danske fødevarer får ry for at være sunde og produceret uden brug af skadelige kemikalier - jeg siger udtrykkelig »skadelige«.
Det er det bedste grundlag for styrkelsen af vores eksportindtjening, og husk ikke at glemme den store beskæftigelse, der ligger i det.